ابن بطوطه

ابن بطوطه اتا مسلمون جهونگرد بی‌یه که ۱۳۲۵ میلادی سال، اندلس جه راه دکته که بوره مکه؛ حج. وه تونس و طرابلس و قاهره راه بورده حجاز شه حج ره بجا بیارده ولی وردگرستنی، مستقیم پئی نکرده. وه بورده آفریقایِ دریو راه، زنگبار (تانزانیا) وَری جه ات‌سر آفریقایِ شرق ره بگردسته و أی بمو آسیا وَر و دمشق جه بمو بغداد و بمو اصفهون و همین هِدار ره بیته بورده طلایی اردو (إسای روسیه) و میونی آسیا و تا هندستون سفر هاکرده. هند دله وه ره تحویل بیتنه و قاضی بیه و ات‌سر وه ره برسنینه مأموریت که هند اوقیانوس دله ونه لوتکا (کشتی) بشکسته و وه جان سالم بدر بَورده و مالدیو کناره هاکرده و اونجه چن‌کَش زن بیته. أی دریا راه بورده چین و دربار دله وارد بیه و ات‌که دیّه تا آخردست پئی هاکرده و وردگرسته آفریقا و اونجه اتا سر تا مالی و آفریقایِ غرب ره سر بزو و أی بمو اندلس (إسای ایسپانیا) که ونه سِره بی‌یه. أی ۱۳۵۴ میلادی شه سفرِ خاطرات ره کتاب هاکرده و  ۱۳۶۸ میلادی بمرده.

 منابع 

رج:ایسپانیا گت آدمون
رج:جوغرافی‌دون
رج:جهونگردون
رج:عرب گت آدمون